การเมืองกดดันค่าบาทอ่อนสวนกระแสค่าเงินภูมิภาค
นักเศรษฐศาสตร์เผยการเมืองกดดันค่าบาทสัปดาห์หน้ามีแนวโน้มอ่อนค่าลง โดยอาจอ่อนไปถึง 33บาท/เหรียญ
9 มี.ค. 2553

นักเศรษฐศาสตร์เผยการเมืองกดดันค่าบาทสัปดาห์หน้ามีแนวโน้มอ่อนค่าลง โดยอาจอ่อนไปถึง 33บาท/เหรียญ
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) เปิดเผยว่า ค่าเงินบาทสัปดาห์นี้มีแนวโน้มอ่อนค่าลง สืบเนื่องจากปัจจัยการเมืองในประเทศ โดยคาดว่าค่าเงินบาทสัปดาห์นี้มีแนวรับอยู่ที่ 32.65 บาท/เหรียญสหรัฐ และมีความเป็นไปได้ที่จะอ่อนไปอยู่ที่ 32.85 บาทต่อเหรียญสหรัฐ หรืออาจอ่อนไปถึง 33 บาทต่อเหรียญสหรัฐ
“ค่าเงินบาทจะอ่อนค่าสวนกระแสกับค่าเงินสกุลอื่นๆในภูมิภาค ที่จะแข็งค่าเพราะตลาดคาดว่า ทางการจีนจะปล่อยให้ค่าเงินหยวนแข็งค่าเป็นครั้งแรกในเดือนเม.ย.นี้ ซึ่งจะส่งผลให้ค่าเงินต่างๆในสกุลภูมิภาคแข็งค่าขึ้น” น.ส.อุสรา กล่าว